钦定古今图书集成/明伦汇编/氏族典/第258卷 > 王僧虔
## 钦定古今图书集成/明伦汇编/氏族典/第258卷 > 王僧虔

按《南齐书王僧虔传》：“僧虔，琅邪临沂人也。祖珣，父昙
首。昙首兄弟集会诸子孙。弘子僧达下地跳戏，僧虔
年数岁，独正坐，采蜡烛珠为凤凰，弘曰：‘此儿终当为
长者’。僧虔弱冠，弘厚善隶书。宋文帝见其书素扇，叹
曰：‘非唯迹逾子敬，方当器雅过之’。除秘书郎，太子舍
人，转义阳王文学，太子洗马，迁司徒左西属。孝武初，
出为武陵太守，还为中书郎，转黄门郎、太子中庶子，
出为豫章王子尚抚军长史，迁散骑常侍，复为新安
王子鸾北中郎长史、南东海太守，行南徐州事，寻迁
豫章内史，入为侍中，迁御史中丞，领骁骑将军，复为
侍中，领屯骑校尉。”泰始中出为辅国将军、吴兴太守。
王献之善书，为吴兴郡，及僧虔工书，又为郡，论者称
之。徙为会稽太守，寻兼侍中，出监吴郡太守，迁使持
节、都督湘州诸军事、建武将军，行湘州事，仍转辅国
将军、湘州刺史，所在以宽惠著称。元徽中，迁吏部尚
书，寻加散骑常侍，转右仆射。昇明元年，迁尚书仆射，
寻转中书令、左仆射。二年，为尚书令。建元元年，转侍
中、抚军将军、丹阳尹。二年，进号左卫将军，固让不拜，
改授左光禄大夫。太祖善书，及即位，笃好不已。与僧
虔赌书毕，谓僧虔曰：“谁为第一？”僧虔曰：“臣书第一，陛
下亦第一。”上笑曰：“卿可谓善自为谋矣。”世祖即位，授
侍中、特进、左光禄大夫。永明三年薨，时年六十。追赠
司空，谥简穆。